b'\n_START_ARTICLE_\nNorge 1:50000\n_START_PARAGRAPH_\nNorge 1:50 000 er den topografiske hovedkartserien for Norge i m\xc3\xa5lestokk 1:50 000. Den sivile betegnelsen er Norge 1:50 000 og den milit\xc3\xa6re betegnelsen er M711._NEWLINE_Den milit\xc3\xa6re serien omfatter 727 kart. Arbeidet med kartserien ble p\xc3\xa5begynt i 1952, og f\xc3\xb8rstegangskartleggingen ble fullf\xc3\xb8rt i 1988. Det ajourf\xc3\xb8res n\xc3\xa5 omkring 60 kartblad i \xc3\xa5ret._NEWLINE_Fra 2012 blir den sivile serien trykket p\xc3\xa5 plastpapir, p\xc3\xa5 begge sider av arket og i et st\xc3\xb8rre format slik at hvert kartblad n\xc3\xa5 tilsvarer 4 kartblad i den milit\xc3\xa6re serien. Den sivile serien omfatter 212 kartblad._NEWLINE_Geodetisk datum for serien er EUREF89, som er tiln\xc3\xa6rmet lik WGS84. P\xc3\xa5 eldre kart er datumet ED50 brukt._NEWLINE_Statens kartverk (Kartverket) har ansvaret for oppdatering og vedlikehold av kartserien. Kartene kan kj\xc3\xb8pes i de fleste bokhandlere, eller kan bestilles fra en av Kartverkets forhandlere.'